U-I-81/89
Natisni
Opravilna št.:
U-I-81/89
Datum odločitve:
11. 7. 1991
Objavljeno:
Ur. l. RS, št. 7/91 (Leto I)
ECLI:
ECLI:SI:USRS:1991:U.I.81.89
Akt:
Dolgoročni družbeni plan občine Brežice za obdobje 1986 - 2000 (Ur. list SRS, št. 41/87) in prostorske sestavine

Družbeni plan občine Brežice za obdobje 1986 - 1990 (Ur. list SRS, št. 41/87), prostorske sestavine
Izrek:
Izpodbijane prostorske sestavine družbenih planov se razveljavijo.
Evidenčni stavek:
Prostorske sestavine občinskega dolgoročnega oz. srednjeročnega družbenega plana, ki niso usklajene z obveznimi izhodišči prostorskih sestavin republiškega dolgoročnega oz. srednjeročnega družbenega plana, so v neskladju z zakonom.
Geslo:
Varstvo kmetijskih zemljišč pred spremembo namembnosti (pozidava). Usklajenost prostorskih sestavin občinskih planskih aktov z obveznimi izhodišči prostorskih sestavin republiškega dolgoročnega plana.
Pravna podlaga:
Ustava 1974, 413. čl.

Zakon o urejanju prostora (ZUreP), 2., 6., 7., 31., 32., 49., 50. čl. Zakon o postopku pred Ustavnim sodiščem SR Slovenije (ZUSS), 2. al. 3. odst. 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Bogdan Barbič in drugi, Brežice
Datum vloge:
29. 12. 1989
Vrsta odločitve:
odločba
Vrsta rešitve:
razveljavitev ali odprava
Dokument:
US14460
U-I-81/89-20
11/7-1991
O D L O Č B A
Ustavno sodišče republike Slovenije je na pobudo Bogdana Barbiča in sopodpisnikov iz Brežic v postopku za oceno zakonitosti prostorskih sestavin dolgoročnega družbenega plana občine Brežice za obdobje 1986 do 2000 in prostorskih sestavin družbenega plana občine Brežice za obdobje 1986 - 1990 na seji dne 11/7-1991
o d l o č i l o :
Razveljavijo se prostorske sestavine dolgoročnega družbenega plana občine Brežice za obdobje 1986 - 2000 in prostorske sestavine družbenega plana občine Brežice za obdobje 1986 - 1990 (Uradni list SRS, št. 41/87), kolikor se nanašajo na I. območje kmetijskih zemljišč.
O b r a z l o ž i t e v
Ustavno sodišče je s sklepom z dne 16/5-1991 sprejelo pobudo Bogdana Barbiča in sopodpisnikov iz Brežic in začelo postopek za oceno zakonitosti prostorskih sestavin dolgoročnega družbenega plana občine Brežice za obdobje 1986 - 2000 in prostorskih sestavin družbenega plana občine Brežice za obdobje 1986 - 1990. Ustavno sodišče naj bi ocenilo, ali planirana gradnja industrijske cone v Šentlenartu posega v I. območje kmetijskih zemljišč in ali sta oba plana v prostorskih sestavinah usklajena z obveznimi izhodišči prostorskih sestavin republiškega dolgoročnega plana.
Zemljišča, ki so temelj proizvodnje hrane v Republiki Sloveniji, so trajno namenjena za kmetijsko proizvodnjo. Njihova namenska raba se lahko spremeni le, če so izpolnjeni z zakonom predpisani pogoji. Ta območja morajo biti tudi posebej opredeljena v dolgoročnem planu občine (2., 6. in 7. člen zakona o urejanju prostora, Uradni list SRS, št. 18/84 in 15/89). Po drugem in četrtem odstavku 31. člena in 32. členu navedenega zakona dolgoročni plan občine v prostorskih sestavinah poleg zasnove namenske rabe prostora za območje kmetijskih zemljišč določa tudi ureditvena območja v vseh naseljih v občini in druga ureditvena območja za zaposlitev (industrijska območja) ter še posebej tiste obvezne prostorske sestavine, ki so obvezna izhodišča za pripravo srednjeročnih planov. Območjem, ki so posebnega pomena za dolgoročni razvoj in se jim namenska raba ne sme spreminjati ali se jim sme spreminjati le pod posebnimi pogoji, določenimi z zakonom, ter ureditvenim območjem naselij morajo biti meje določene v prostorskih sestavinah dolgoročnega plana občine.
Po 49. in 50. členu navedenega zakona republiški izvršni svet pred sprejetjem dolgoročnega plana oziroma srednjeročnega družbenega plana občine ugotavlja usklajenost njunih prostorskih sestavin z obveznimi izhodišči prostorskih sestavin republiškega dolgoročnega plana oziroma srednjeročnega republiškega družbenega plana. Neusklajene sestavine dolgoročnega plana občine ne morejo biti izhodišče za pripravo srednjeročnega družbenega plana občine in občina ne more izvajati neusklajenih delov srednjeročnega družbenega plana. Ustavno sodišče je ugotovilo, da občina s predvideno izgradnjo industrijske cone v Šentlenartu posega v prvo območje kmetijskih zemljišč, ne da bi ob tem izpolnjevala z zakonom predpisane pogoje za izjemno spremembo namenske rabe teh zemljišč. Obrtna cona v Šentlenartu je predvidena kot širitev somestja Krško - Brežice, ki je v dolgoročnem planu SRS opredeljeno kot središče ožjega regionalnega pomena in kot pomembnejše industrijsko središče. Širitev ureditvenega območja naselij pa zakon omogoča le v omejenem obsegu in pod določenimi pogoji.
Skupščina občine Brežice nima pozitivnega mnenja Izvršnega sveta Skupščine Republike Slovenije o usklajenosti prostorskih sestavin svojega dolgoročnega plana z obveznimi izhodišči prostorskih sestavin republiškega dolgoročnega plana, kakor tudi ne mnenja o usklajenosti prostorskih sestavin svojega srednjeročnega plana z obveznimi izhodišči prostorskih sestavin republiškega dolgoročnega plana in rešitvami, določenimi v srednjeročnem republiškem družbenem planu, kot to zahteva zakon v 49. in 50. členu. Neusklajene sestavine dolgoročnega plana občine ne morejo biti izhodišča za pripravo srednjeročnega družbenega plana občine in neusklajenih delov srednjeročnega družbenega plana občina ne more izvajati. Zato je ustavno sodišče prostorske sestavine dolgoročnega družbenega plana občine Brežice za obdobje 1986 - 2000 in prostorske sestavine družbenega plana občine Brežice za obdobje 1986 - 1990, kolikor se nanašajo na I. območje kmetijskih zemljišč, razveljavilo.
Ustavno sodišče je sprejelo to odločitev na podlagi 413. člena ustave Republike Slovenije in ob uporabi 2. alinee tretjega odstavka 25. člena zakona o postopku pred Ustavnim sodiščem SR Slovenije (Uradni list SRS, št. 39/74 in 28/76) na seji v sestavi: predsednik dr. Peter Jambrek in sodniki Janko Česnik, mag. Tone Jerovšek, mag. Matevž Krivic, dr. Anton Perenič, dr. Janez Šinkovec, dr. Lovro Šturm in Ivan Tavčar.
P r e d s e d n i k
dr. Peter Jambrek